b'\n_START_ARTICLE_\nRaymond Weinstein\n_START_SECTION_\nResultats destacats en competici\xc3\xb3\n_START_PARAGRAPH_\nWeinstein va anar a l\'Erasmus Hall High School, on era dos cursos per sobre de Bobby Fischer.  Va guanyar el Campionat d\'escacs j\xc3\xbanior dels Estats Units el 1958 a Homestead, Florida. Weinstein va participar un total de cinc cops al Campionat dels Estats Units. Va participar en l\'equip estatunidenc, liderat per William Lombardy, que va guanyar el Campionat del m\xc3\xb3n d\xe2\x80\x99estudiants per equips el 1960 a Leningrad, URSS, el primer cop que un equip americ\xc3\xa0 guanyava el t\xc3\xadtol. Weinstein empat\xc3\xa0 per la medalla d\'or al seu tauler en aquest esdeveniment. Weinstein va participar tamb\xc3\xa9 amb l\xe2\x80\x99equip estatunidenc a l\xe2\x80\x99olimp\xc3\xadada de 1960 a Leipzig, RDA._NEWLINE_Weinstein va derrotar molts dels millors jugadors americans, inclosos Samuel Reshevsky i Pal Benko. Mai va aconseguir guanyar Bobby Fischer, tot i que hi  entaul\xc3\xa0 una partida de quatre (al Campionat dels Estats Units 1959-60)._NEWLINE_El seu millor resultat en torneig es va produir al Campionat dels Estats Units de 1960-61, on hi acab\xc3\xa0 tercer, rere Fischer i Lombardy. Com que era un torneig Zonal, aquest resultat el va classificar per a participar en l\'Interzonal, celebrat a Estocolm el 1962, tot i que ni ell ni Lombardy finanalment hi van participar, i les seves places foren cobertes per Benko i Arthur Bisguier. Aquest resultat tamb\xc3\xa9 va donar a Weinstein autom\xc3\xa0ticament el t\xc3\xadtol de Mestre Internacional. Weinstein va derrotar Lombardy, Reshevsky, Bisguier i  Robert Byrne en aquest torneig. Els resultats en aquest torneig foren Fischer 9-2, Lombardy 7-4, Weinstein 6\xc2\xb9\xe2\x81\x84\xe2\x82\x82 - 4\xc2\xb9\xe2\x81\x84\xe2\x82\x82, Bisguier, Reshevsky, James Sherwin i Charles Kalme 6-5, Benko, Hans Berliner, Byrne i Anthony Saidy 4\xc2\xb9\xe2\x81\x84\xe2\x82\x82 - 6\xc2\xb9\xe2\x81\x84\xe2\x82\x82, i Herbert Seidman 2\xc2\xb9\xe2\x81\x84\xe2\x82\x82 - 8\xc2\xb9\xe2\x81\x84\xe2\x82\x82.\n_START_SECTION_\nMalaltia\n_START_PARAGRAPH_\nEl 1963, es va graduar al Brooklyn College en psicologia i viatj\xc3\xa0 a Amsterdam, Pa\xc3\xafsos Baixos, per fer-hi de mestre. En aquella \xc3\xa8poca, aparentment va desenvolupar una malaltia mental, possiblement esquizofr\xc3\xa8nia. Fou arrestat per agressi\xc3\xb3; l\'escriptor neerland\xc3\xa8s Tim Krabbe ha identificat la v\xc3\xadctima com al professor de psicologia i Mestre Internacional neerland\xc3\xa8s Johan Barendregt. Poc despr\xc3\xa9s d\'aquest incident, fou deportat als Estats Units. All\xc3\xa0, fou retingut en una casa d\'acollida, on hi va matar el seu company d\'habitaci\xc3\xb3, de 83 anys, amb una navalla, despr\xc3\xa9s d\'una discussi\xc3\xb3. Weinstein es va considerar incapa\xc3\xa7 de suportar un judici, i va quedar ingressat en un hospital psiqui\xc3\xa0tric, el Kirby Forensic Psychiatric Center a Wards Island, Manhattan, on continua encara actualment._NEWLINE_Hom havia escrit sobre Weinstein que tenia un "despietat instint assass\xc3\xad" pels escacs, en un article de febrer de 1964 a British Chess Magazine, abans que l\'incident tingu\xc3\xa9s lloc.'